CELEX: C2006/178/62
Language: sk
Date: 2006-07-29 00:00:00
Title: Vec T-142/06: Žaloba podaná  12. mája 2006  – ECZG/Komisia

29.7.2006   
            
            
               SK
            
            
               Úradný vestník Európskej únie
            
            
               C 178/33
            
         Žaloba podaná 12. mája 2006 – ECZG/Komisia
   (Vec T-142/06)
   (2006/C 178/62)
   Jazyk konania: angličtina
   Účastníci konania
   
      Žalobca: Elektrociepłownia Zielona Góra S.A. (Zielona Góra, Poľsko) (v zastúpení: M. Powell, solicitor, C. Arhold a K. Struckmann, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Európskej komisie o začatí konania vo veci formálneho zisťovania o štátnej pomoci C 43/2005 (ex N 99/2005) – Poľské uviaznuté náklady – z 23. novembra 2005, alebo alternatívne, zrušiť rozhodnutie len v rozsahu, v akom sa vzťahuje na zmluvy o kúpe elektrickej energie („ZKEE“) uzavreté žalobcom,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobca je prevádzkovateľom tepelnej elektrárne nachádzajúcej sa v Poľsku. Na základe napadnutého rozhodnutia začala Komisia konanie vo veci formálneho zisťovania vo vzťahu k údajnej novej štátnej pomoci vo forme zmlúv o kúpe elektrickej energie („ZKEE“) uzavretými medzi výrobcami elektrickej energie v Poľsku a prevádzkovateľom prenosovej sústavy „PSE“ vo vlastníctve štátu (1).
   Na podporu svojej žaloby žalobca tvrdí, že Komisia nebola oprávnená začať konanie vo veci formálneho zisťovania vo vzťahu k opatreniam štátnej pomoci poskytnutej pred pristúpením Poľska do Európskej únie, ktoré nie sú uplatniteľné po pristúpení. Uvedeným konaním Komisia porušila všeobecné právne zásady zákazu retroaktivity a ochrany legitímnej dôvery.
   Navyše, žalobca tvrdí, že Komisia sa dopustila právneho omylu a omylu v posúdení, keď charakterizovala opatrenia ako novú štátnu pomoc. Po prvé, Komisia neposúdila opatrenie vo svetle skutkových a právnych okolností existujúcich v čase uzavretia zmlúv. Po druhé, Komisia nedostatočne posúdila pojem hospodárskej výhody v zmysle článku 87 ods. 1 ES celkovým preskúmaním všetkých ZKEE, namiesto vykonania individuálneho skúmania. Po tretie, Komisia nevzala do úvahy skutočnosť, že v čase, keď boli trhy s elektrickou energiou v členských štátoch otvorené hospodárskej súťaži, zmluva uzavretá žalobcom nebola spôsobilá narušiť hospodársku súťaž na spoločnom trhu, pretože Poľsko ešte nebolo členským štátom. Na záver žalobca tvrdí, že štátnu pomoc nemožno považovať za novú štátnu pomoc, ale za súčasnú štátnu pomoc v súlade so zmluvou o pristúpení a s judikatúrou, podľa ktorej sa pomoc už uplatnená na trhu, ktorý je uzavretý hospodárskej súťaži až do obdobia liberalizácie, má považovať za súčasnú štátnu pomoc od obdobia liberalizácie. Žalobca okrem toho uvádza, že Komisia nepreskúmala, či predmetná zmluva ostáva v platnosti aj po pristúpení Poľska.
   Na záver žalobca tvrdí, že sporné rozhodnutie nie je dostatočne odôvodnené, a preto je v rozpore s článkom 253 ES.
   
      (1)  Štátna pomoc – Poľsko – Štátna pomoc C 43/2005 (ex N 99/2005) – Poľské uviaznuté náklady – Výzva na predloženie pripomienok podľa článku 88 ods. 2 Zmluvy o založení ES (Ú. v. EÚ C 52, 2006, s. 8).